b'\n_START_ARTICLE_\nVurnikova delavska kolonija\n_START_SECTION_\nZgodovina\n_START_PARAGRAPH_\nZaradi hude stanovanjske stiske konec dvajsetih let 20. stoletja v Mariboru se je \xc5\xbeupan Alojzij Juvan na za\xc4\x8detku svojega prvega \xc5\xbeupanskega mandata odlo\xc4\x8dil zgraditi novo delavsko kolonijo v takratnem Magdalenskem predmestju (danes je to Mestna \xc4\x8detrt Tabor) in sicer za delavce, ki so bili \xc4\x8dlani OUZD (Okro\xc5\xbeni urad za zavarovanje delavcev). Aprila 1928 je Mestna ob\xc4\x8dina Maribor odkupila potrebno zemlji\xc5\xa1\xc4\x8de, junija 1928 pa je gradbena dela za gradnjo delavske kolonije oddala konzorciju mariborskih gradbenih podjetnikov.\n_START_SECTION_\nIzgradnja\n_START_PARAGRAPH_\nPo prvotnih na\xc4\x8drtih arhitekta Ivana Vurnika naj bi kolonija obsegala 75 enodru\xc5\xbeinskih hi\xc5\xa1. Zaradi velikega zanimanja za na\xc4\x8drtovanih 75 hi\xc5\xa1 pa je ob\xc4\x8dinski svet 21. junija 1928 sklenil, naj se \xc5\xa1tevilo hi\xc5\xa1 v delavski koloniji podvoji. Rok za dokon\xc4\x8danje prvih 75 hi\xc5\xa1 je bil postavljen na 1. november 1928, rok za dokon\xc4\x8danje preostalih hi\xc5\xa1 (t. i. kolonija II) pa na 15. december 1928. Za potrebe dograditve t. i. kolonije II je mestna ob\xc4\x8dina odkupila \xc5\xa1e nekaj zemlji\xc5\xa1\xc4\x8da. Na koncu je bilo skupaj zgrajenih 147 hi\xc5\xa1._NEWLINE_Teh 147 enodru\xc5\xbeinskih enonadstropnih vrstnih hi\xc5\xa1 Vurnikove delavske kolonije se danes nahaja v kareju med Fochevo, Delavsko in Koseskega ulico ter Betnavsko cesto. Te delavske hi\xc5\xa1e imajo sicer skromno, toda ekonomi\xc4\x8dno stanovanjsko povr\xc5\xa1ino.\n_START_SECTION_\nUrbanisti\xc4\x8dna in arhitekturna zasnova\n_START_PARAGRAPH_\nZ arhitekturnega oz. urbanisti\xc4\x8dnega vidika je bila Vurnikova delavska kolonija izviren slovenski prispevek k takratnim novim evropskim arhitekturnim tokovom in se lahko brez sramu postavi ob bok podobnim takratnim gradbenim projektom drugod po svetu. Vurnikova delavska kolonija predstavlja primer uspe\xc5\xa1ne socialne gradnje v Mariboru, takrat najmo\xc4\x8dnej\xc5\xa1em sredi\xc5\xa1\xc4\x8du slovenskega delavstva._NEWLINE_Vrstne hi\xc5\xa1o so zasnovane v smislu enotnega videza, mimo hi\xc5\xa1 pa te\xc4\x8dejo ulice, ki se pravokotno sekajo. V sredi\xc5\xa1\xc4\x8du kolonije se nahaja park, ki je lociran v sklopu Schreinerjevega trga. V parku se nahajajo sprehajalne poti, klopi in otro\xc5\xa1ka igrala.'